Mbështetje e ulët në anketa për Presidentin Trump
Republikanët shqetësohen nga shifrat e ulëta ndërsa afrohen zgjedhjet për Kongresin
Ndërsa afrohen zgjedhjet e Kongresit, republikanët po i ndjekin me vëmendje shifrat e anketave për Presidentin Donald Trump, që aktualisht është rreth 42 për qind. Mbështetja historikisht e ulët për zotin Trump, ra në nën 40 për qind në disa sondazhe të fundit, ndoshta një reflektim ndaj kaosit të vazhdueshëm brenda administratës në disa fronte. Korrespondenti i Zërit të Amerikës, Jim Malone sjell më shumë hollësi nga Uashingtoni. Pas një lutjeje në Shtëpinë e Bardhë, Presidenti Trump drejtoi një takim të kabinetit ku ekonomia ishte tema kryesore. Votuesit po ia njohin pjesërisht meritën presidentit për ekonominë, thotë Frank Newport i organizatës “Gallup”. Por kohët e fundit ka pasur shumë zhvillime që kanë shpërqendruar vëmendjen, përfshirë vendimin e zotit Trump për t’i hequr çertifikatën e sigurisë ish-drejtorit të CIA-s, John Brennan dhe përplasjes së tij me ish-këshilltaren e Shtëpisë së Bardhë, Omarosa Manigault Newman. Veprimi i Presidentit Trump ndaj zotit Brennan alarmoi shumë demokratë, përfshirë senatorin Mark Warner. Politikat e debatueshme të imigracionit dhe kritikat e shumta ndaj takimit me presidentin rus, Vladimir Putin, mund të kenë kontribuar gjithashtu tek mbështetja e ulët për zotin Trump, thotë analisti Larry Sabato. Përkrahja e ulët për zotin Trump mund të ketë ndikim tek përpjekjet e republikanëve për të ruajtur shumicën në zgjedhjet e nëntorit, thotë John Hudak. Përkrahësit e zotit Trump besojnë se votuesit do t’i njohin presidentit meritën për ekonominë e fortë në nëntor, përfshirë ish-menaxherin e fushatës së tij, Corey Lewandowski. Zoti Trump vazhdon të jetë popullor tek baza e tij, por mbetet për t’u parë nëse kjo do të jetë e mjaftueshme për të frenuar një valë fitoresh të demokratëve në nëntor.